Diari Oficial de la Generalitat Valenciana


Sumari del DOGV 3526, del 28-06-1999 (1999/5056)

RESOLUCIÓ de 10 de maig de 1999 de la Universitat Politècnica de València, per la qual s'aprova el Pla de Formació del Personal d'Administració i Serveis per a l'any 1999.
---------------------------------------------------------------------------------------------------------------------------------------------------------------------------

### Dades del document

Número de DOGV
:   3526

Data del DOGV
:   28-06-1999

Secció del DOGV
:   II. AUTORITATS I PERSONAL - D) CURSOS DE FORMACIÓ

Número del document
:   1999/5056


Data del document
:   10-05-1999

Organisme emissor
:   Universitat Politècnica de València

Tipus de document
:   Resolució

Descriptors 

:   * formació en el lloc de treball
    * universitat
    * reciclatge professional
    * concurs administratiu

RESOLUCIÓ de 10 de maig de 1999 de la Universitat Politècnica de València, per la qual s'aprova el Pla de Formació del Personal d'Administració i Serveis per a l'any 1999. [1999/S5056]
  
La Universitat ha de tractar, d'una forma més profunda cada vegada, problemes de tipus qualitatiu conseqüència de la necessitat d'adaptar-se a les demandes que es deriven de l'oferta d'un servei públic de qualitat per part dels empleats públics que hi treballen. L'oferta d'un servei de qualitat és un repte que l'administració de la Universitat ha d'afrontar d'una forma adequada.
  
En aquest context, la continuïtat en la formació del personal que presta els seus serveis en aquesta Universitat és el factor fonamental per a garantir l'objectiu, tant de la qualitat, com de l'eficàcia i l'eficiència. És per això que la formació ha de considerar-se, amb caràcter general, una necessitat i una obligació professional.
  
La formació que cal emprendre de forma sistemàtica i no conjuntural, ha de constituir un procés constant, dinàmic i actualitzat, orientat a aconseguir resultats, i s'integrarà i complementarà amb la resta de polítiques de personal. Per això ha de ser objecte de plans específics.
  
Sense perjudici de les competències i els deures ineludibles de la Universitat de promoure la formació del personal d'administració i serveis determinat per l'article 148 dels Estatuts de la Universitat Politècnica de València, es garanteix la participació sindical en els plans de formació, mitjançant la mesa de formació.
  
Per tot l'anterior, i fent ús de les atribucions que confereix a aquest Rectorat l'article 48 del Decret 145/1985, de 20 de setembre (DOGV número 291, de 30 de setembre de 1985, i DOGV número 295, de 14 d'octubre de 1985; rectificat d'acord amb el DOGV número 372, de 5 de maig de 1986), pel qual es van aprovar els Estatuts de la Universitat Politècnica de València, resol:
  
Primer. Oferta d'activitats formatives
  
S'aprova l'oferta d'activitats del Pla de Formació del Personal d'Administració i Serveis de la Universitat Politècnica de València, que es troba en l'annex I d'aquesta resolució.
  
Segon. Àmbit d'aplicació
  
El present pla de formació serà d'aplicació al personal d'administració i serveis, funcionari o laboral, de la Universitat Politècnica de València que ocupe un lloc de treball d'aquesta durant la seua vigència.
  
Tercer. Vigència i duració
  
Aquest pla de formació entrarà en vigor l'endemà de la seua publicació en el Diari Oficial de la Generalitat Valenciana, i tindrà vigència fins al 31 de desembre de 1999.
  
Quart. Sol·licituds
  
Les persones interessades a participar en els cursos formalitzaran les seues sol·licituds segons el model publicat en l'annex II, i caldrà presentar-les, bé mitjançant el fax 96 387 77 29, o bé al Registre General de la Universitat Politècnica de València, camí de Vera s/n, CP 46863, València, edifici del Rectorat, o en qualsevol de les formes establides en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, redactat d'acord amb la Llei 4/1999, de 13 de gener, i amb el vistiplau del càrrec superior de la persona que el sol·licita.
  
Cada acció formativa serà convocada per la gerència amb l'antelació suficient i, quan serà el moment, s'iniciarà el termini de presentació d'instàncies, que no podrà ser inferior a deu dies hàbils comptadors des de l'endemà de la seua publicació.
  
Les convocatòries dels cursos es publicaran al tauler d'anuncis de la UPVNET.
  
Cinqué. Relacions prioritzades
  
La gerència elaborarà les relacions prioritzades dels seleccionats, amb l'antelació suficient respecte al començament dels cursos, amb la comunicació prèvia a la mesa de formació de la Universitat Politècnica de València.
  
En la confecció de les llistes prioritzades es tindran en compte els criteris següents de selecció:
  
La relació de l'activitat formativa amb el lloc de treball, la promoció i la carrera administrativa.
  
El nom de cursos realitzats anteriorment per la persona sol·licitant.
  
S'intentarà guardar la proporcionalitat en la distribució per centres/escoles, departaments i serveis.
  
En igualtat de condicions entre dues o més sol·licituds, se seleccionarà per rigorós ordre d'entrada d'aquestes.
  
Sisé. Admissió als cursos
  
La notificació de la selecció dels aspirants es realitzarà des del Servei de Recursos Humans, amb la suficient antelació; també es pot fer a través del correu electrònic.
  
La renúncia a l'assistència a una acció formativa una vegada feta la selecció haurà d'efectuar-se expressament per escrit.
  
Seté. Expedició de certificats
  
El Servei de Recursos Humans i el Centre de Formació de Postgrau d'aquesta Universitat Politècnica expediran els següents certificats:
  
Certificat d'aprofitament, quan amb caràcter general s'acredite l'assistència a un 85% com a mínim de la duració total del curs. Aquest percentatge podrà variar per a aquells cursos en què siga aconsellable de conformitat amb les seues característiques. En cap cas aquest percentatge no podrà ser inferior al 70% del total de la duració de l'acció formativa. A més, caldrà superar una prova en finalitzar el curs, d'acord amb els continguts impartits.
  
Certificat d'assistència, quan amb caràcter general s'acredite l'assistència a un 85% com a mínim de la duració total del curs. Aquest percentatge podrà variar per a aquells cursos en què siga aconsellable de conformitat amb les seues característiques. En cap cas aquest percentatge no podrà ser inferior al 70% del total de la duració de l'acció formativa.
  
Vuité. Calendari
  
La Mesa de Formació establirà amb l'antelació suficient el calendari de les accions formatives previstes en la present resolució.
  
Posat cas que no hi haja demanda suficient, la Mesa de Formació podrà cancel·lar la realització d'aquelles accions formatives en què es produïsca aquesta circumstància; es poden incrementar les que tinguen més demanda, però sense que en cap cas se supere el nombre total de mòduls inclosos en l'annex I d'aquesta resolució.
  
Nové. Seguiment de l'aplicació del Pla de Formació
  
La Mesa de Formació serà l'òrgan encarregat de realitzar el seguiment de l'aplicació i la interpretació del present pla de formació.
  
Deu. Permisos
  
Els responsables de les corresponents unitats administratives hauran de facilitar l'assistència als cursos en cas de realitzar-se dins de l'horari de treball.